Diari Oficial de la Generalitat Valenciana


Sumari del DOGV 6749, del 05-04-2012 (2012/3415)

RESOLUCIÓ de 2 d'abril de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració per al desenrotllament del Pla de Millora de la Productivitat i Competitivitat del Comerç (2009-2012), celebrat entre el Ministeri d'Indústria, Turisme i Comerç i la Generalitat.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6749

Data del DOGV
:   05-04-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/3415


Data del document
:   02-04-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 2 d'abril de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració per al desenrotllament del Pla de Millora de la Productivitat i Competitivitat del Comerç (2009-2012), celebrat entre el Ministeri d'Indústria, Turisme i Comerç i la Generalitat. [2012/3415]  
El Ministeri d'Indústria, Turisme i Comerç i la Generalitat han subscrit, després de la tramitació prèvia reglamentària, el 20 de desembre de 2011, el conveni de col·laboració per al desenrotllament del Pla de Millora de la Productivitat i Competitivitat del Comerç (2009-2012). Anualitat 2011.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana, l'esmentat conveni, que ha quedat inscrit en el Registre de Convenis de la Generalitat amb el número 203/2012, i que figura com a annex d'esta resolució.  
  
Valencia, 2 d'abril de 2012.- La directora general del Secretariat del Consell i Relacions amb Les Corts: M.ª Teresa Lleó Alonso.  
  
Conveni de col·laboració per al desenrotllament, anualitat 2011, del Pla de Millora de la Productivitat i Competitivitat del Comerç (2009-2012), efectuat entre el Ministeri d'Indústria, Turisme i Comerç i la Generalitat Valenciana  
  
Madrid, 20 de desembre de 2011  
  
Reunits  
D'una banda, Miguel Sebastián Gascón, ministre d'Indústria, Turisme i Comerç, nomenat pel Reial Decret 436/2008, de 12 d'abril (BOE núm. 90 de 14 d'abril de 2008), que actua en nom i representació del Ministeri d'Indústria, Turisme i Comerç, en virtut de les atribucions que li atorga el Reial Decret 1313/2010, de 20 d'octubre (BOE de 21 d'octubre de 2010) en l'article 10, i en l'exercici de les competències que a este efecte li reconeix l'article 13.3 de la Llei 6/1997, de 14 d'abril, d'Organització i Funcionament de l'Administració General de l'Estat.  
  
De l'altra, Enrique Verdeguer Puig, conseller d'Economia, Indústria i Comerç, de la Generalitat Valenciana, nomenat pel Decret 11/2011, de 28 de juliol, del president de la Generalitat, pel qual es nomenen consellers, secretària i portaveu del Consell (Diari Oficial de la Comunitat Valenciana núm. 6576, de 29 de juliol de 2011), expressament facultat per a este acte per l'Acord del Consell de data 16 de desembre de 2011.  
Com que es reconeixen, en la representació que tenen, competència per a realitzar el present conveni.  
  
Exposen  
Que el Ministeri d'Indústria, Turisme i Comerç té entre les seues funcions, a través de la Direcció General de Comerç Interior «l'elaboració dels plans generals que contribuïsquen a la millora de la qualitat de les empreses del sector i dels suports financers necessaris per al seu desenrotllament, així com la cooperació amb les comunitats autònomes en relació amb això».  
Per a l'exercici d'esta funció s'ha elaborat el Pla de Millora de la Productivitat i Competitivitat del Comerç 2009-2012, que té com a objectiu final el de la millora de la productivitat i competitivitat de les xicotetes i mitjanes empreses comercials, a fi d'aconseguir un equilibri harmònic de l'estructura del sector, amb la coexistència de diversos formats d'empresa i establiment, que garantisquen la competència i la llibertat d'elecció dels consumidors, alhora que es contribuïsca a un desenrotllament equilibrat i sostenible de l'estructura urbana de les nostres ciutats.  
Este pla de millora preveu subvencions a les xicotetes i mitjanes empreses comercials, a les seues associacions i als ajuntaments, en el marc d'una política orientada a la consolidació del comerç urbà que mantinga i desenrotlle el model comercial tradicional espanyol mitjançant la millora de la competitivitat de les empreses de distribució i de l'entorn físic en què s'establix el comerç de proximitat, de manera que no sols s'evite la destrucció d'ocupació, sinó que se'n millore el grau de professionalitat, tot permetent que els recursos humans que es vinculen a este sector puguen prestar un major valor afegit quant a especialització i qualitat del servici.  
Per a l'elaboració d'este pla s'ha tingut en compte l'experiència acumulada durant el desenrotllament de Pla de Millora de la Qualitat en el Comerç, entre els anys 2005 i 2008, i s'han orientat els nous programes cap a aquelles actuacions que s'han mostrat més rendibles i més demanades per les administracions autonòmiques.  
El pla de millora va ser aprovat per la mesa de directors generals de Comerç de comunitats autònomes de 6 de maig de 2009 i referendat per la Conferència Sectorial de Comerç Interior de 30 de juny de 2009, i va ser finalment aprovat per l'Acord de Consell de Ministres de 24 de juliol de 2009.  
Que és voluntat del Ministeri d'Indústria, Turisme i Comerç i de la Conselleria d'Economia, Indústria i Comerç de la Generalitat impulsar i potenciar la col·laboració, la corresponsabilitat i la coordinació dels diferents nivells de les administracions públiques en la realització d'actuacions previstes en el Pla de Millora de la Productivitat i Competitivitat del Comerç 2009-2012.  
En virtut d'allò que s'ha exposat, en execució de la competència exclusiva de l'Estat prevista en l'article 149.1.13 de la Constitució i de la competència atribuïda a la Generalitat en l'article 34.3 del seu Estatut d'Autonomia, les parts firmants  
  
Acorden  
Primer. Objecte del conveni  
Les parts firmants col·laboraran per a desenrotllar el Pla de Millora de la Productivitat i Competitivitat del Comerç 2009-2012, dins de l'àmbit geogràfic de la Generalitat, com a marc en què es recull una estratègia comuna per a tot el sector i en el qual queden enquadrades les iniciatives que s'inclouen en este conveni.  
  
Segon. Programes objecte de finançament  
Per desenrotllar el Pla de Millora de la Productivitat i Competitivitat del Comerç 2009-2012, la Generalitat Valenciana obtindrà el cofinançament del Ministeri d'Indústria, Turisme i Comerç en les subvencions que atorgue a les corporacions locals, associacions de comerciants, xicotets empresaris comercials i treballadors autònoms del sector comercial, entenent per sector comercial les divisions 46 i 47 de la CNAE-2009 publicada per l'Institut Nacional d'Estadística, en els programes següents:  
a) Foment del Comerç Urbà: este programa pretén corregir possibles desequilibris territorials en l'oferta comercial, per mitjà d'una millora de l'entorn físic urbà on les empreses comercials puguen instal·lar-se, respectant les condicions de competència del mercat i posant a disposició dels xicotets empresaris del sector espais bastant atractius per al desenrotllament de la seua activitat, entenent este concepte d'«urbà» en contraposició al de «perifèric» i no al de «rural», que es considera també prioritari i que és objecte del segon programa d'este pla.  
  
Dins d'este programa es preveuen les quatre línies preferents d'actuació següents:  
· Modernització de mercats detallistes municipals.   
· Centres comercials oberts.  
· Conversió en zona de vianants d'eixos comercials.   
· Adequació d'espais per a venda no sedentària.  
b) Millora del Comerç Rural: pretén assegurar els servicis comercials generals del municipi i dels nuclis de població pròxims, promocionant els establiments multiservicis, xicotets comerços tradicionals, i adequant les àrees destinades a la venda ambulant, dotant-los de servicis comuns i potenciant simultàniament la introducció de canals directes de comercialització.  
c) Foment de la Cooperació Empresarial: es tracta de millorar la posició del xicotet comerç davant de proveïdors en les compres, i els consumidors, mitjançant l'associacionisme que permeta crear una imatge comuna i una marca unitària, recolzant en noves centrals de compra, implantació de xarxes informàtiques, desenrotllament de xarxes logístiques, etc.  
d) Qualitat i Seguretat en els Establiments Comercials. Relleu Generacional: pretén promoure una millor gestió i qualitat de servicis dels establiments, per a fer-los atractius als consumidors i satisfer el segment de la demanda que busca efectuar les seues compres en establiments especialitzats, amb una millor qualitat de servici i una clara atenció personalitzada al client, de manera que resulten competitius enfront dels nous formats comercials. Este programa preveu, així mateix, millorar les condicions de seguretat dels establiments i dels productes que es venen, perquè l'empresari i els treballadors del xicotet comerç puguen realitzar la seua activitat amb majors garanties i, d'altra banda, el relleu anticipat de comerciants de més de 60 anys que puguen cedir el seu negoci a descendents o emprenedors que continuen dins del sector del comerç detallista; encara que canvien la dedicació de l'establiment.  
  
e) Podran, així mateix, ser objecte de les ajudes d'este conveni, les activitats que tot i no estar previstes en el Pla de Millora de la Productivitat i Competitivitat del Comerç es puguen relacionar de forma evident amb l'esperit del pla i contribuïsquen amb el seu desenrotllament a la consecució de la modernització de la distribució.  
  
Tercer. Finançament dels projectes  
En les actuacions que s'acullen a este conveni, l'aportació de les comunitats autònomes serà cofinançada pel Ministeri d'Indústria, Turisme i Comerç, a través de l'article pressupostari 751, Transferències de capital a comunitats autònomes, del programa pressupostari 4310, Ordenació i modernització de les estructures comercials, de la Direcció General de Comerç Interior.  
Del pressupost total del capítol 7 assignat al Pla (6.000.000 €), el 75% es destinarà a les quantitats mínimes a percebre per cada comunitat autònoma, d'acord amb un coeficient que reflectisca la importància del seu teixit comercial i calculat segons els criteris objectius que van ser aprovats en conferencia sectorial.  
Per a enguany, a la Generalitat Valenciana li correspon un total de 599.086 euros segons l'aplicació del coeficient de repartiment i com es va confirmar en la reunió de la mesa de directors generals de Comerç Interior de 25 d'octubre de 2011, sempre que presente projectes suficients susceptibles de cofinançament.  
L'aportació del Ministeri d'Indústria, Turisme i Comerç en cada projecte serà de fins al 40% de la quantitat subvencionada per la Generalitat Valenciana.  
  
Quart. Grup de treball de tècnics del Ministeri i de les comunitats autònomes  
Es crearà el grup de treball de la conferència sectorial definit en el Pla de Millora de la Productivitat i Competitivitat del Comerç 2009-2012, format per tècnics de la Direcció General de Comerç Interior i de les direccions generals competents de totes les comunitats i ciutats autònomes, que estudiarà les propostes de cofinançament presentades per estes i elaborarà una proposta a la mesa de directors generals, que en decidirà la quantia i les actuacions a cofinançar.  
  
Cinqué. Procediment de gestió de les ajudes  
La gestió de les ajudes es farà d'acord amb el procediment següent:  
1. La Generalitat Valenciana, entre les activitats que subvenciona, seleccionarà les més rellevants, segons el seu criteri, per a acollir-se al cofinançament del Ministeri d'Indústria, Turisme i Comerç a través del present Pla de Millora de la Productivitat i Competitivitat del Comerç 2009-2012.  
2. La unitat administrativa competent de la Generalitat Valenciana enviarà a la Direcció General de Comerç Interior la relació d'expedients per als quals se sol·licita el cofinançament del Ministeri d'Indústria, Turisme i Comerç.  
Esta relació contindrà totes les dades que se sol·liciten en el programa informàtic enviat a la Generalitat per la Direcció General de Comerç Interior respecte d'això.  
3. Cada projecte per al qual se sol·licita el cofinançament anirà acompanyat de: memòria, desglossament pressupostari, informació sobre si té o no cofinançament FEDER, partides del pressupost que se subvencionen i certificat per part de la comunitat autònoma que la subvenció ha sigut concedida. No obstant això, podran ser objecte d'una memòria conjunta les actuacions de suport a associacions de comerciants per al desenrotllament d'activitats de promoció i dinamització d'eixos comercials urbans que estiguen interrelacionades i guarden una unitat de criteri. Així mateix, si es tracta de subvencionar empresaris individuals que formen part d'una actuació conjunta, o en el cas del Programa de Qualitat, Seguretat en Establiments Comercials i Relleu Generacional, es farà una memòria genèrica per a tots els inclosos dins d'un mateix programa.  
4. El grup de treball seleccionarà els projectes a cofinançar i elevarà la proposta a la mesa de directors generals que, com a òrgan de la Conferencia Sectorial de Comerç, l'analitzarà i determinarà la quantitat total corresponent a cada comunitat autònoma, respectant els mínims indicats en l'apartat tercer d'este conveni, i enviarà la proposta per a l'aprovació definitiva en Consell de Ministres.  
5. Les quantitats aprovades en Consell de Ministres es transferiran a la Generalitat Valenciana.  
6. Els expedients enviats a la Direcció General de Comerç Interior per la Generalitat Valenciana per al cofinançament podran acollir-se a este conveni, encara que la concessió de l'ajuda per la comunitat autònoma haja sigut anterior a la data de la firma d'este conveni.  
  
7. Correspon a la Generalitat Valenciana el control de l'execució i el seguiment dels expedients cofinançats i la comunicació a la Direcció General de Comerç Interior de les incidències que es produïsquen. Amb esta finalitat, d'acord amb les comunitats autònomes, es podrà establir el sistema d'intercanvi d'informació que es considere necessari.  
8. Finalitzat l'exercici pressupostari 2011, la Generalitat Valenciana remetrà a la Direcció General de Comerç Interior, i no més tard del 31 de març de 2012, un estat d'execució de l'exercici, on indicarà les quanties totals de compromisos de crèdits, les obligacions reconegudes i els pagaments realitzats durant l'any, detallat per a cada un dels expedients cofinançats. La informació serà comunicada a la Conferència Sectorial de Comerç i es tindrà en compte en l'adopció dels acords de distribució de fons, per complir allò que s'ha previst en l'article 86.2, sisena, de la Llei 47/2003, de 26 de novembre, General Pressupostària. Tot això s'entén sense perjudici del control financer que correspon a la Intervenció General de l'Administració de l'Estat i al Tribunal de Comptes.  
  
  
Sisé. Publicació i difusió  
La Generalitat Valenciana haurà de comunicar als beneficiaris finals el cofinançament que correspon al Ministeri d'Indústria, Turisme i Comerç de la subvenció percebuda per estos; quan hi haja algun tipus d'anunci dels promotors o procedència dels fons invertits, la comunitat autònoma informarà els beneficiaris de l'obligació d'indicar el cofinançament d'este Ministeri. Així mateix, la difusió del Pla de Millora de la Productivitat i Competitivitat del Comerç 2009-2012 correspondrà a la Conselleria d'Economia, Indústria i Comerç de la Generalitat.  
  
  
Seté. Obligacions derivades dels fons FEDER  
Els fons aportats pel Ministeri d'Indústria, Turisme i Comerç s'acullen al Programa Operatiu de la Comunitat Autònoma Valenciana 2007-2013, cofinançat pel Fons Europeu de Desenrotllament Regional (FEDER). Per este motiu, d'acord amb les recomanacions de la Comissió Europea, la Comunitat Autònoma Valenciana no haurà de presentar a la Direcció General de Comerç Interior, per a acollir-se als beneficis d'este conveni, aquells expedients per als quals haja sol·licitat retorns pel mencionat programa operatiu o qualsevol altre programa de la Unió Europea.  
La Generalitat Valenciana comunicarà el cofinançament europeu (Programa Operatiu de la Comunitat Autònoma Valenciana) als beneficiaris dels projectes acollits a este conveni i s'assegurarà que estiguen informats dels punts que contenen els articles 8, 9 i 13.1 del Reglament (CE)1828/2006.  
Així mateix, la Direcció General de Comerç Interior podrà sol·licitar, a la Generalitat Valenciana, informació complementària sobre els expedients seleccionats pel grup de treball i aprovats, a proposta seua, per la mesa de directors, a fi de poder omplir els requisits exigits en la normativa continguda en el Programa Operatiu 2007-2013.  
De conformitat amb l'article 60.d del Reglament (CE)1083/2006, els beneficiaris i els organismes participants en l'execució de les operacions han de mantenir un sistema de comptabilitat separat per a totes les transaccions relacionades amb les operacions objecte de cofinançament o, almenys, comptar amb una codificació comptable adequada que permeta identificar clarament les dites transaccions.  
Els retorns de fons de la Unió Europea es fan sobre pagaments efectuats als beneficiaris i degudament justificats per estos i la relació d'expedients ha de ser presentada per la Direcció General de Comerç Interior a l'Autoritat de Gestió del FEDER en el tercer trimestre de l'any 2012. Per a poder sol·licitar els retorns de la Unió Europea corresponents als fons aportats pel Ministeri d'Indústria, Turisme i Comerç, la Generalitat Valenciana haurà de presentar els certificats de pagament, com més prompte millor, i no més tard del 30 d'abril de 2013, a la Direcció General de Comerç Interior.  
  
Huité. Vigència del conveni  
El present conveni entrarà en vigor des de la data de la firma i tindrà una vigència temporal fins al 31 de desembre de 2011, si bé es mantindran els compromisos d'informació previstos en les clàusules cinquena, 7, i sisena. No obstant això, se'n podrà produir la resolució abans del termini indicat, de mutu acord de les parts, per incompliment o per denúncia d'alguna d'estes, fins a dos mesos abans de la data d'extinció del conveni.  
  
Nové. Òrgan mixt de seguiment i control  
Segons el que preveu l'article 6.3 de la Llei 30/1992, de Règim Jurídic de les Administracions Públiques i del Procediment Administratiu Comú, es crearà un òrgan mixt de vigilància i control de l'execució i aplicació del present conveni i de resolució de controvèrsies administratives. Este òrgan mixt estarà integrat per dos representants de cada una de les parts firmants, designats, respectivament, pel ministre d'Indústria, Turisme i Comerç i pel conseller d'Economia, Indústria i Comerç.  
  
Desé. Naturalesa jurídica del conveni  
Les qüestions litigioses que poden sorgir en la interpretació i el compliment del present conveni les haurà de conéixer l'Ordre Jurisdiccional Contenciós Administratiu i seran competència seua.  
  
I com a prova de conformitat, firmen els intervinents, al lloc i en la data indicats en l'encapçalament.  
  
El ministre d'Indústria, Turisme i Comerç: Miguel Sebastián Gascón.  
El conseller d'Economia, Indústria i Comerç: Enrique Verdeguer Puig.